CELEX: 32020R0797
Language: bg
Date: 2020-06-17 00:00:00
Title: Регламент (ЕС) 2020/797 на Комисията от 17 юни 2020 година за изменение на Регламент (ЕС) № 142/2011 по отношение на изискванията за странични животински продукти и производни продукти с произход от Съюза, които се връщат в Съюза след отказ за въвеждането им от трета държава (текст от значение за ЕИП)

18.6.2020   
               
               
                  BG
               
               
                  Официален вестник на Европейския съюз
               
               
                  L 194/1
               
            
         РЕГЛАМЕНТ (ЕС) 2020/797 НА КОМИСИЯТА
         от 17 юни 2020 година
         за изменение на Регламент (ЕС) № 142/2011 по отношение на изискванията за странични животински продукти и производни продукти с произход от Съюза, които се връщат в Съюза след отказ за въвеждането им от трета държава
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (1), и по-специално член 41, параграф 3, първа алинея и член 42, параграф 2, буква а) от него,
         като има предвид, че:
         
                     (1)
                  
                  
                     С Регламент (ЕС) № 142/2011 на Комисията (2) се определят мерки за прилагане на правилата, установени в Регламент (ЕО) № 1069/2009, включително правилата, свързани с общественото здраве и здравето на животните и приложими за вноса в Съюза или транзитно преминаване през Съюза на странични животински продукти и производни продукти, с цел предотвратяване и свеждане до минимум на рисковете за общественото здраве и здравето на животните, произтичащи от тези продукти.
                  
               
                     (2)
                  
                  
                     В член 15 от Директива 97/78/ЕО на Съвета (3) са определени правилата за ветеринарните проверки, извършвани за целите на разрешаването на повторния внос на пратки продукти с произход от Съюза, които се връщат в Съюза след отказ за въвеждането им от трета държава. Директива 97/78/ЕО се отменя и заменя с Регламент (ЕС) 2017/625 на Европейския парламент и на Съвета (4), считано от 14 декември 2019 г.
                  
               
                     (3)
                  
                  
                     С Делегиран регламент (ЕС) 2019/2074 на Комисията (5) се установяват правила за извършването на специалния официален контрол на пратките животни и стоки, посочени в член 47, параграф 1, букви а), б) и в) от Регламент (ЕС) 2017/625, с произход от Съюза, които се връщат в Съюза след отказ за въвеждането им от трета държава, като сред тях фигурират страничните животински продукти и производните продукти.
                  
               
                     (4)
                  
                  
                     Изискванията по отношение на здравето на животните и общественото здраве, приложими за въвеждането на странични животински продукти и производни продукти с произход от Съюза, които се връщат в Съюза след отказ за въвеждането им от трета държава, следва да бъдат установени в съответствие с членове 41 и 42 от Регламент (ЕО) № 1069/2009.
                  
               
                     (5)
                  
                  
                     Поради липса на изисквания по отношение на здравето на животните и общественото здраве, приложими за връщането на пратки странични животински продукти и производни продукти, чието въвеждане е било отказано, по отношение на тези пратки се прилагат общите правила за внос, предвидени в Регламент (ЕО) № 1069/2009, и изискванията за внос на определени продукти, предвидени в приложение XIV към Регламент (ЕС) № 142/2011, което би могло да възпрепятства връщането в Съюза на някои пратки с произход от ЕС след отказ от трета държава, например поради липсата на търговски документ за конкретния продукт или на здравен сертификат, изискван за въвеждането му.
                  
               
                     (6)
                  
                  
                     Рисковете за здравето на животните и общественото здраве, свързани със странични животински продукти и производни продукти с произход от Съюза, обаче се различават от рисковете, породени от такива продукти с произход от трети държави. Поради това не е необходимо пратките странични животински продукти и производни продукти с произход от Съюза, които се връщат в Съюза след отказ за въвеждането им от трета държава, да бъдат придружавани от търговски документ, здравен сертификат или, когато е уместно, от декларация съгласно модела, установен понастоящем в член 42, параграф 2, първа алинея, буква г) от Регламент (ЕО) № 1069/2009, каквото е изискването за пратки с произход от трети държави.
                  
               
                     (7)
                  
                  
                     Въвеждането на горепосочените пратки в Съюза и изпращането им до обекти или предприятия, одобрени в съответствие с член 24 от Регламент (ЕО) № 1069/2009 за категорията и вида странични животински продукти и производни продукти, следва да бъде разрешено, при условие че компетентният орган на местоназначението в Съюза се е съгласил да приеме пратките.
                  
               
                     (8)
                  
                  
                     Някои пратки странични животински продукти или производни продукти, предназначени за износ за трети държави, могат да бъдат подлагани на проверки от компетентен орган в Съюза, различен от този, отговарящ за страничните животински продукти или производните продукти. Ако при тези проверки е била извършена замяна на оригиналната пломба, в придружаващите документи следва да се посочи номерът на новата пломба.
                  
               
                     (9)
                  
                  
                     Поради това, за да се гарантира подходящо управление на рисковете за здравето на животните и общественото здраве и да се осигури правна сигурност, е необходимо да се предвидят условия за връщането в Съюза на странични животински продукти и производни продукти с произход от Съюза след отказ за въвеждането им от трета държава.
                  
               
                     (10)
                  
                  
                     За да се гарантира проследимост на върнатите пратки странични животински продукти и производни продукти, транспортирането им от граничния контролен пункт на пристигане в Съюза до обекта по местоназначение следва да бъде наблюдавано в съответствие с процедурата, предвидена в Делегиран регламент (ЕС) 2019/1666 на Комисията (6).
                  
               
                     (11)
                  
                  
                     Приложение XIV към Регламент (ЕС) № 142/2011 следва да бъде съответно изменено.
                  
               
                     (12)
                  
                  
                     Тъй като Делегиран регламент (ЕС) 2019/2074 се прилага от 14 декември 2019 г., правилата, установени в настоящия регламент, следва също да се прилагат от тази дата.
                  
               
                     (13)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 142/2011 се изменя, както следва:
            
                        1)
                     
                     
                        В член 25, параграф 3 се добавя следната буква:
                        
                                    „в)
                                 
                                 
                                    установените в глава VI от посоченото приложение специфични изисквания по отношение на страничните животински продукти и производните продукти с произход от Съюза, които се връщат в Съюза след отказ за въвеждането им от трета държава.“
                                 
                              
                  
                        2)
                     
                     
                        В член 26 се добавя следната буква:
                        
                                    „д)
                                 
                                 
                                    материалите с произход от държава членка, които се връщат в същата държава членка след отказ за въвеждането им от трета държава, трябва да отговарят на специфичните изисквания, установени в приложение XIV, глава VI.“
                                 
                              
                  
                        3)
                     
                     
                        В член 31 се добавя следната алинея:
                        „Чрез дерогация от първа алинея страничните животински продукти и производните продукти с произход от Съюза, които се връщат в Съюза след отказ за въвеждането им от трета държава, трябва да отговарят на специфичните изисквания, установени в приложение XIV, глава VI.“
                     
                  
                        4)
                     
                     
                        Приложение XIV се изменя в съответствие с текста на приложението към настоящия регламент.
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 14 декември 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 300, 14.11.2009 г., стр. 1.
         
            (2)  Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (ОВ L 54, 26.2.2011 г., стр. 1).
         
            (3)  Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (ОВ L 24, 30.1.1998 г., стр. 9).
         
            (4)  Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ L 95, 7.4.2017 г., стр. 1).
         
            (5)  Делегиран регламент (ЕС) 2019/2074 на Комисията от 23 септември 2019 г. за допълнение на Регламент (ЕС) 2017/625 на Европейския парламент и на Съвета по отношение на правилата за специалния официален контрол на пратки с някои животни и стоки с произход от Съюза, които се връщат в Съюза след отказ за въвеждането им от трета държава (ОВ L 316, 6.12.2019 г., стр. 6).
         
            (6)  Делегиран регламент (ЕС) 2019/1666 на Комисията от 24 юни 2019 г. за допълнение на Регламент (ЕС) 2017/625 на Европейския парламент и на Съвета по отношение на условията за наблюдение на транспортирането и пристигането на пратки с определени стоки от граничния контролен пункт на пристигане до обекта по местоназначение в Съюза (ОВ L 255, 4.10.2019 г., стр. 1).
      
      
         
            ПРИЛОЖЕНИЕ
            В приложение XIV към Регламент (ЕС) № 142/2011 се добавя следната глава VI:
            
               „ГЛАВА VI
               
                  ИЗИСКВАНИЯ ПО ОТНОШЕНИЕ НА ВЪВЕЖДАНЕТО НА ПРАТКИ СТРАНИЧНИ ЖИВОТИНСКИ ПРОДУКТИ И ПРОИЗВОДНИ ПРОДУКТИ С ПРОИЗХОД ОТ СЪЮЗА, КОИТО СЕ ВРЪЩАТ В СЪЮЗА СЛЕД ОТКАЗ ЗА ВЪВЕЖДАНЕТО ИМ ОТ ТРЕТА ДЪРЖАВА
               
               
                  
                     Раздел 1
                  
               
               
                  Странични животински продукти и производни продукти, неопаковани или в насипно състояние, които са с произход от Съюза и се връщат в Съюза след отказ за въвеждането им от трета държава, която не фигурира в приложение XIV нито с цялата си територия, нито с част от нея
               
               
                        
                           1.
                        
                        
                           Компетентният орган на граничния контролен пункт разрешава въвеждането в Съюза на странични животински продукти или производни продукти, неопаковани или в насипно състояние, които са с произход от Съюза и се връщат в Съюза след отказ за въвеждането им от трета държава, която не фигурира в приложение XIV нито с цялата си територия, нито с част от нея за целите на въвеждането в Съюза на съответния вид продукт, само ако са изпълнени следните условия:
                           
                                       а)
                                    
                                    
                                       пратката се придружава от официален сертификат или документ (оригинал или заверено копие) или от генериран чрез системата IMSOC (1) електронен еквивалент на този сертификат или документ, издаден от компетентния орган на държавата членка на износ;
                                    
                                 
                                       б)
                                    
                                    
                                       пратката се придружава от декларация от компетентния орган в държавата членка на местоназначение, в която той се съгласява да получи пратката и посочва местоназначението ѝ;
                                    
                                 
                                       в)
                                    
                                    
                                       пратката отговаря на следните две условия:
                                       
                                                   i)
                                                
                                                
                                                   останала е пломбирана и с ненарушена цялост на оригиналната пломба, ако поставянето на пломба преди пратката да напусне Съюза е обозначено в оригиналния сертификат, посочен в точка 1, буква а), или в друг официален документ, издаден от орган в Съюза;
                                                
                                             
                                                   ii)
                                                
                                                
                                                   придружава се от официална декларация, указваща причината за отказа и изготвена от компетентния орган или друг публичен орган на третата държава, която е отказала въвеждането на пратката.
                                                
                                             
                                 
                     
                        
                           2.
                        
                        
                           Чрез дерогация от точка 1, буква а), в случай че пратката е била изнесена, без да е придружена от официален сертификат или документ, произходът ѝ се удостоверява по друг начин въз основа на документирани доказателства, които се представят от оператора, отговарящ за пратката.
                        
                     
                        
                           3.
                        
                        
                           Транспортирането на пратките продукти, посочени в точка 1, от граничния контролен пункт до местоназначението подлежи на наблюдение в съответствие с член 2 от Делегиран регламент (ЕС) 2019/1666.
                        
                     
                  
                     Раздел 2
                  
               
               
                  Странични животински продукти и производни продукти, неопаковани или в насипно състояние, които са с произход от Съюза и се връщат в Съюза след отказ за въвеждането им от трета държава, която фигурира в приложение XIV с цялата си територия или с част от нея
               
               
                        
                           1.
                        
                        
                           Компетентният орган на граничния контролен пункт разрешава въвеждането в Съюза на странични животински продукти или производни продукти, неопаковани или в насипно състояние, които са с произход от Съюза и се връщат в Съюза след отказ за въвеждането им от трета държава, която фигурира в приложение XIV с цялата си територия или с част от нея за целите на въвеждането в Съюза на съответния вид продукт, само ако са изпълнени изискванията, установени в раздел 1, точка 1, букви а) и б) и буква в), подточка ii) и в раздел 1, точки 2 и 3.
                        
                     
                        
                           2.
                        
                        
                           Ако посочените в точка 1 продукти са били разтоварени, съхранявани и повторно натоварени или оригиналната пломба е била заменена при въвеждането в третата държава или част от територията ѝ, фигурираща в приложение XIV, пратката се придружава от изготвена от компетентния орган или друг публичен орган на третата държава или територия официална декларация:
                           
                                       а)
                                    
                                    
                                       указваща мястото и датата на разтоварване, съхранение и повторно натоварване, както и номера на пломбата, поставена върху контейнера след повторното натоварване;
                                    
                                 
                                       б)
                                    
                                    
                                       потвърждаваща, че:
                                       
                                                   i)
                                                
                                                
                                                   пломбата на превозното средство или на контейнера с пратката е била счупена само за целите на официалния контрол;
                                                
                                             
                                                   ii)
                                                
                                                
                                                   с продуктите е боравено само доколкото това е необходимо, и по-специално:
                                                   
                                                               —
                                                            
                                                            
                                                               при подходяща температура, изисквана за съответните видове странични животински продукти или производни продукти; и
                                                            
                                                         
                                                               —
                                                            
                                                            
                                                               по начин, предотвратяващ кръстосаното замърсяване на продуктите по време на контрола;
                                                            
                                                         
                                             
                                                   iii)
                                                
                                                
                                                   веднага след официалния контрол е извършено повторно пломбиране на превозното средство или контейнера;
                                                
                                             
                                 
                                       в)
                                    
                                    
                                       указваща причините за разтоварване и съхранение.
                                    
                                 
                     
                  
                     Раздел 3
                  
               
               
                  Опаковани странични животински продукти и производни продукти с произход от Съюза, които се връщат в Съюза след отказ за въвеждането им от трета държава
               
               
                        
                           1.
                        
                        
                           Компетентният орган на граничния контролен пункт разрешава въвеждането в Съюза на пратки опаковани странични животински продукти или производни продукти с произход от Съюза, които се връщат в Съюза след отказ за въвеждането им от трета държава, само ако са спазени изискванията, установени в раздел 1, и индивидуалната опаковка на продуктите е с ненарушена цялост в сравнение със състоянието ѝ преди износа.
                        
                     
                        
                           2.
                        
                        
                           Ако посочените в точка 1 продукти са били разтоварвани в трета държава, пратката се придружава от официална декларация на компетентния орган или друг публичен орган на третата държава, удостоверяваща, че с продуктите:
                           
                                       а)
                                    
                                    
                                       не е боравено за цели, различни от разтоварване, съхранение и повторно натоварване;
                                    
                                 
                                       б)
                                    
                                    
                                       е боравено при температурата, изисквана за съответните видове странични животински продукти или производни продукти.“
                                    
                                 
                     
            
               (1)  Регламент за изпълнение (ЕС) 2019/1715 на Комисията от 30 септември 2019 г. за определяне на правила за функционирането на системата за управление на информацията относно официалния контрол и нейните компоненти („Регламент за IМSOC“) (ОВ L 261, 14.10.2019 г., стр. 37).